《蒙亭倡和长句》
宋代·张洵

桂林山水冠衡湘，蒙亭正在漓水傍。清流洄洑眩波光，高崖古木争苍苍。

下有菱荷满横塘，面面风来面面香。

新诗一咏酒一觞，爽气浑如秋气凉。酒阑岩下踞胡床，汲泉煮茗沉烟长。

从容谈笑声琅琅，水光山色增辉芒。东山兰亭各一方，风流兼追谢与王。

回头尘事皆茫茫，为计不若行乐良。恨我到此情难忘，遥指白云思故乡。

作者简介：张洵，字仁仲，浚仪（今河南开封）人。徽宗宣和间官广南西路提点刑狱。临桂屏风山、冷水岩、栖霞洞有宣和六年（一一二四）八月题名。事见清嘉庆《广西通志》卷二二○。